CELEX: 32022D0712
Language: ro
Date: 2022-04-27 00:00:00
Title: Decizia de punere în aplicare (UE) 2022/712 a Comisiei din 27 aprilie 2022 privind cererea de înregistrare a inițiativei cetățenești europene intitulate „End The Slaughter Age” („Să ieșim din era sacrificării animalelor!”) în temeiul Regulamentului (UE) 2019/788 al Parlamentului European și al Consiliului [notificată cu numărul C(2022) 2753] (Numai textul în limba italiană este autentic)

10.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 133/15
               
            
         DECIZIA DE PUNERE ÎN APLICARE (UE) 2022/712 A COMISIEI
         din 27 aprilie 2022
         privind cererea de înregistrare a inițiativei cetățenești europene intitulate „End The Slaughter Age” („Să ieșim din era sacrificării animalelor!”) în temeiul Regulamentului (UE) 2019/788 al Parlamentului European și al Consiliului
         
            
               [notificată cu numărul C(2022) 2753]
            
         
         (Numai textul în limba italiană este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     La 3 martie 2022, Comisiei i-a fost prezentată cererea de înregistrare a unei inițiative cetățenești europene intitulate „End The Slaughter Age” („Să ieșim din era sacrificării animalelor!”).
                  
               
                     (2)
                  
                  
                     Obiectivele inițiativei, astfel cum au fost exprimate de organizatori, sunt: „(a) excluderea creșterii animalelor de la activitățile eligibile pentru subvenții agricole și includerea unor alternative etice și ecologice, cum ar fi agricultura celulară și proteinele vegetale, precum și (b) introducerea unor stimulente pentru producția și vânzarea de produse agricole pe bază de plante și de produse provenite din agricultura celulară”.
                  
               
                     (3)
                  
                  
                     Un document suplimentar oferă mai multe detalii cu privire la obiectul, obiectivele și contextul inițiativei, expunând și detaliind motivele pentru sprijinirea acesteia. Organizatorii susțin că mii de persoane care lucrează în sectorul sacrificării animalelor și în cel al prelucrării cărnii se confruntă cu condiții de muncă îngrozitoare și adesea ilegale. Având în vedere că bunăstarea animalelor reprezintă o preocupare importantă pentru Uniune, nu mai există nicio justificare morală sau legală pentru a continua sacrificarea animalelor. Organizatorii susțin și că intensificarea agriculturii nedurabile și creșterea cererii de proteine animale sunt doi factori majori care contribuie la riscul de boli zoonotice. În același timp, creșterea tradițională a animalelor reprezintă atât un consum intensiv de energie și terenuri, cât și o sursă majoră de emisii de gaze cu efect de seră. În temeiul principiului precauției și al principiului „poluatorul plătește”, organizatorii afirmă că este justificată trecerea subvențiilor agricole de la sectorul creșterii animalelor la alternativele ecologice, cum ar fi agricultura celulară și cea bazată pe proteine vegetale. În ceea ce privește posibilele stimulente pentru producția și vânzarea de alternative durabile, ei menționează ca exemplu anularea impozitării suplimentare aplicate în prezent alternativelor vegetale în raport cu produsele de origine animală.
                  
               
                     (4)
                  
                  
                     În ceea ce privește primul obiectiv al inițiativei, referitor la trecerea subvențiilor agricole de la sectorul creșterii animalelor la alternative ecologice, în măsura în care aceste subvenții vizează produsele enumerate în anexa I la TFUE, Comisia are competența de a prezenta propuneri de acte juridice în scopul îndeplinirii obiectivelor politicii agricole comune în temeiul articolului 43 alineatul (2) din TFUE.
                  
               
                     (5)
                  
                  
                     În ceea ce privește al doilea obiectiv al inițiativei, prin care se solicită introducerea unor stimulente, sub formă de subvenții sau de măsuri similare, pentru producția și vânzarea de produse agricole pe bază de plante și de produse provenite din agricultura celulară, Comisia are competența de a prezenta propuneri de acte juridice în temeiul articolului 43 alineatul (2) din TFUE în măsura în care sunt vizate produsele enumerate în anexa I la TFUE. Mai mult, în măsura în care inițiativa urmărește să acopere și alte tipuri de stimulente, dincolo de subvențiile agricole, Comisia are competența de a prezenta propuneri de acte juridice în temeiul articolului 114 din TFUE, în măsura în care acestea vizează îmbunătățirea funcționării pieței interne.
                  
               
                     (6)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (7)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale.
                  
               
                     (8)
                  
                  
                     Grupul de organizatori a pus la dispoziție probe concludente care atestă că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (9)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (10)
                  
                  
                     Prin urmare, inițiativa cetățenească europeană intitulată „End The Slaughter Age” („Să ieșim din era sacrificării animalelor!”) ar trebui înregistrată.
                  
               
                     (11)
                  
                  
                     Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu atrage după sine confirmarea în vreun fel de către Comisie a exactității factuale a conținutului inițiativei, care este responsabilitatea exclusivă a grupului de organizatori ai acesteia. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească europeană intitulată „End The Slaughter Age” („Să ieșim din era sacrificării animalelor!”).
         
         
            Articolul 2
            Prezenta decizie se adresează grupului de organizatori ai inițiativei cetățenești intitulate „End The Slaughter Age” („Să ieșim din era sacrificării animalelor!”), reprezentat de domnul Filippo BORSELLINO și de domnul Darryl GRIMA, în calitate de persoane de contact.
         
         
            Adoptată la Bruxelles, 27 aprilie 2022.
            
               
                  Pentru Comisie
               
               Věra JOUROVÁ
               
                  Vicepreședintă
               
            
         
         
            (1)  JO L 130, 17.5.2019, p. 55.